Årsmelding 2017 - IL Dalebrand
Styret har siste år bestått av ;

Leder



Kjell Olav Storflor



Nestleder + Barneavdeling
Odd Magne Storflor



Skiavdeling


Geir Johan Einang



Friidrettsavdeling

Espen D. Jensen




Trimavdeling


Jan Fordal




På årsmøtet den 12. februar 2017 møtte 10 medlemmer. Der ble vanlige årsmøtesaker behandlet, ingen saker ble innmeldt på forhånd. Styret har vært samlet til to styremøter. Laget har et stabilt medlemstall på omtrent 190 medlemmer.
Vinteren 2017 var snøfattig og vanskelig for en skiarrangør, men et klubbrenn og Sondalsrennet ble gjennomført. 
Friidrettsavdelingen har som vanlig hatt mange arrangement. Sona-Lekene og Ungdomslekene var det som krevde mest arbeid og funksjonærinnsats. Viktige arrangement er også klubbkonkurransene, Stjørdalsmesterskap i terrengløp og karusellstevne, likedan deltakelsen i St.Olavsloppet. Stafetten hadde 30-årsjubileum i fjor, og Dalebrand har vært med og fullført alle år.
Trimgruppa har hatt bra aktivitet og god oppslutning om sine turer, likedan en vellykket Sonamarsj «Romma rundt». Fint vær og innlagt rast i nærheten av Buttulvsbekken, mens matsalg foregikk på Midtkiløra. Nissemarsj første nyttårsdag har blitt en god tradisjon etter hvert, denne gangen fra Bergly til grillhytta i Trongskodalen og tilbake.
Barnegruppa har hatt time i svømmehallen, et opplegg som fortsatt er populært.
Dalebrand samarbeider med Forra IL om leie av treningstid i Hegrahallen. Samarbeidet fungerer bra, men det har vært dårlig oppslutning fra laget vårt.
På Midtkiløra var det dugnad i forkant av både terrengløpet og Sona-Lekene, likedan arbeidsdag i høst på og ved idrettsplassen. Blant annet ble det gjort grunnarbeid for lenge planlagte gapahuk på sørsiden av banen. Den nye plenklipperen gjør godt arbeid, og Einar har holdt grasarealet fint gjennom hele sesongen. Ellers kan nevnes at laget kjøpte inn to telt for bruk under arrangement på idrettsplassen og vi anskaffet oss klubbflagg, som ble brukt en del under St.Olavsloppet. 
Hus og anlegg på Midtkiløra har også i sommer blitt utleid til forskjellige anledninger.

Første søndag i desember var det i samarbeid med skytterlaget og hornmusikken hyggekveld med juletretenning og premieutdeling i Bergly. Blant mange andre premier ble Lagspokalen utdelt til Vegard Vigdenes, Vilde Bakstad Brosveet fikk Jente- & guttepokalen, Rolf Hernes Veteranpokalen og Trimpokalen til Kjell Olav Storflor. Vilde Bakstad Jensen mottok en innsatspremie som påskjønnelse for stor iver for trening og deltakelse i friidrettsstevner. For første gang i Sona-Lekene sin historie greide en utøver fra arrangørlaget å oppnå aksje i Vandrepokalen, som beste resultat i ungdomsklassene. Det gjorde Evelyn Sundal med sitt gode kuleresultat.
Tradisjonen tro arrangerte vi innendørsstevne og Festningen Rundt sammen med Hegra idrettslag.

Laget sin hjemmeside har bra oppslutning, og blir brukt til å informere om både ting som skal skje og ting som har skjedd.
Idrettslaget hadde også i 2017 ansvaret for innsamlingen i bygda på årets TV-aksjon. Laget var representert på årsmøte pluss et temamøte i regi av Stjørdal Idrettsråd, likedan et møte/kurs angående Tilskuddsportalen. Vi deltok også på et møte i regi av Friidrettskretsen. Laget var invitert og deltok på Sona Hornmusikklag sitt 90-årsjubileum i høst,  likedan ei tilstelning i regi av Hegra Festnings venner som takk for støtte til kjøp av nytt utstyr på kjøkkenet.
Regnskapet viser et lite underskudd, men på tross av det har laget god kontroll på økonomien.
En stor takk til alle utøverne som har stilt opp på forskjellige renn, løp og stevner, likedan alle medlemmer som stiller opp og hjelper til på arrangementene våre.
Takk til hovedsponsor Hegra Sparebank, ansvarlig for Sondalingen, vaktmesteren på Midtkiløra og løypekjørerne i lysløypa. 
Sona 11. februar 2018    
Styret v/Kjell Olav Storflor
